**Zuzana Homolová**, vlastným menom **Dobromila Baloghová** (\* 17. august 1948, Ružomberok) je slovenská výtvarná pedagogička, speváčka, folková pesničkárka a moderátorka.

Životopis
---------

V roku 1972 absolvovala štúdium slovenského jazyka a výtvarnej výchovy na Filozofickej fakulte UPJŠ v Prešove (dnes súčasť Prešovskej univerzity). Chodila na Ľudovú školu umenia, bola členkou Študentského divadla Karola Horáka pri FF UPJŠ. Roky 1968 – 1969 strávila na francúzskej *L'Université de Poitier* v Tours. Od roku 1972 žije v Bratislave. V rokoch 1972 – 1975 pracovníčka Krajského osvetového strediska, od roku 1975 učí na výtvarnom odbore LŠU v Bratislave. Je úspešnou pesničkárkou.

S folkovou hudbou sa zoznámila počas štúdií vo Francúzsku. Po návrate na Slovensko sa začala venovať najmä slovenským ľudovým baladám, ktoré vyhľadávala v zborníkoch ľudových piesní a hrávala ich v duchu folkového revivalu šesťdesiatych rokov len sama, v sprievode gitary.

V polovici sedemdesiatych rokov sa zoznámila s českým pesničkárom Jaroslavom Hutkom, ktorý v tom čase robil podobnú objaviteľskú prácu s moravskými ľudovými baladami zo zbierok Františka Sušila. Vďaka čoraz častejším koncertom získala v sedemdesiatych a osemdesiatych rokoch ako pesničkárka značnú popularitu najmä v Česku. Ako jediný slovenský pesničkár sa stala členkou českého folkového združenia *Šafrán*.

V rokoch 1974 až 1978 si zahrala postavu Amfitríty v legendárnej inscenácii slovenskej maloformistickej scény Ostrovy v Divadle u Rolanda (spolu Jarom Filipom, Petrom Belanom a Ivanom Hudecom). Zároveň hrala svoje balady aj na profesionálnej scéne Divadla P. O. Hviezdoslava, v hre Petra Kováčika: *Krčma pod zeleným stromom*.

V osemdesiatych rokoch sa začala jej užšia spolupráca s bratislavským združením pesničkárov Slnovrat. V tomto období sa Homolová popri ľudových baladách začala venovať aj vlastnej tvorbe a zhudobňovaniu textov z okruhu členov Slnovratu (Pavel Malovič, Ivan Hoffman, Miloš Janoušek) a básní Viery Vincovej.

V rokoch 1999 až 2000 moderovala pod názvom *Urobme si ticho* cyklus koncertov, ktorý v spolupráci s bratislavským Divadlom a.ha. a DK Zrkadlový háj pripravovala Slovenská televízia.

V rokoch 1989 až 1995 vydala tri albumy v spolupráci s významnými hudobníkmi českej folkovej, rockovej a džezovej scény (Vladimír Merta, Jan Hrubý, Alan Vitouš, Vlasta Redl, Jiří Stivín a i.)

Výraznú zmenu v jej hudobnom smerovaní, namierenom až na územia súčasnej world-music, znamenalo stretnutie s huslistom Samom Smetanom. Ako tandem vystupovali už od konca deväťdesiatych rokov a dvojica Homolová-Smetana, rozšírená o ďalších hudobníkov (Dano Salontay, Ajdži Sabo, Marián Varga, Oskar Rózsa, Eddy Portella, Rasťo Andris a Juraj Korec) nahrala aj album *Tvojej duši zahynúť nedám*, ktorý získal ocenenie Aurel 2005. Od roku 2006 vystupujú spolu s gitaristom Milošom Železňákom ako skupina, nazvaná *Trojka Zuzany Homolovej*. Ich album *Ňet vekšeho rozkošu* bol nominovaný na cenu Radio Heard Awards 2013.

Diskografia
-----------

**Prvá gramofónová nahrávka**

* 1973: *Išlo dievča po vodu / Býval v horách jeden mlynár* – Opus (SP)

(malá vinylová platna, tzv. singlovka so stranou A a B)

**Vlastné albumy**

* 1989: *Čas odchádza z domu* – Opus, (reedícia 2CD Galén 2010, OPUS 2013)
* 1991: *Homolová & Stivín* – Opus, (reedícia CD Bonton Music Slovakia 1996)
* 1995: *Slovenské balady* – Pavian Records, (reedícia BMG ARIOLA 1999)
* 2005: *Tvojej duši zahynúť nedám* – Slnko records
* 2013: *Ňet vekšeho rozkošu* – Slnko records
* 2014: *Medzi dvomi prázdnotami* – Slnko records
* 2018: *Keď vojačik narukoval* – Slnko records
* 2022: *Šak je to láska zlá* – Slnko records

 **Spolupráca na albumoch iných interpretov**

* *Folkový kolotoč*, Opus 1990 – v skladbe Jednofázové kvasenie: *Spiaca žena*
* Martin Chrobák & Private Music: *Ďaleko a pešo*, Watt 2000 – v skladbe *Schody do kotolne*
* Jiří Pavlica a hosté II: *Sešli se..* , LOTOS 2001 – v skladbách: *Stála Andulka* a *Stalo sa v Tisovci*
* Jablkoň: *Cestujíci v noci*, Indies 2003 – v skladbách *Nekonečná*,  *Ej horo*,  *Kdopak nám zazpívá*
* Jan Burian: *Dívčí válka*, Indies 2005 – v skladbe *Apokalypsa*
* Ondřej Škoch & Zuzana Homolová: *Prší na habry* 2014

Televízia (výber)
-----------------

* *Otec môj a mati moja 1 – 4* (STV 1970 – 1973)
* *Pustime si ticho* (STV 1983)
* *Dvojkoncert Zuzana Homolová, Vladimír Merta, Jiří Stivín* (STV 1990)
* *Pesničkári slovenskí* (STV 1992)
* *Vianoce so slovenskými pesničkármi* – (STV 1992)
* *Zahrada* (ČT 1996) – hosť koncertu Vlastu Redla v Malostranskej besede
* *Sešli se...*  (ČT 1996) – záznam koncertu J. Pavlicu s Hradišťanom a hostí
* *Šafrán v Zrkadlovom háji* (STV 1998) – záznam koncertu pesničkárskeho združenia Šafrán
* *Pocta Krylovi* (STV 1999) – záznam koncertu

Referencie
----------

1. 1 2 3   *Zuzana Homolová* [online]. Bratislava: Hudobné centrum, [cit. 2023-04-15]. Dostupné online.
2. ↑   *Známá slovenská písničkářka Zuzana Homolová vydává „utajené album"* [online]. idnes.cz, 2011-01-26, [cit. 2016-02-02]. Dostupné online.
3. ↑   *Zuzana Homolová* [online]. csmusic.sk, [cit. 2016-02-02]. Dostupné online.
4. ↑   *Keď vojačik narukoval* [online]. Bratislava: Slnko records, 2018-11-30, [cit. 2023-04-15]. Dostupné online.
5. ↑  GAHÉROVÁ, Vladimíra. Zuzana Homolová: Pri pochode na smrť nie je veselo. *Pravda* (Bratislava: OUR MEDIA SR), 2019-03-24. Dostupné online [cit. 2023-04-15]. ISSN 1336-197X.
6. ↑   *Šak je to láska zlá* [online]. Bratislava: Slnko records, 2018-11-30, [cit. 2023-04-15]. Dostupné online.
7. ↑  STRÝČKOVÁ, Katarína. Pesničkárka Zuzana Homolová: Aj o domácom násilí kedysi vznikali pesničky. Ženy sa z toho potrebovali vyspievať. *Denník N* (Bratislava: N Press), 2023-01-08. Dostupné online [cit. 2023-04-15]. ISSN 1339-844X.

Iné projekty
------------

Commons
* Spolupracuj na Commons Commons ponúka multimediálne súbory na tému **Zuzana Homolová**

Externé odkazy
--------------

* Trojka Zuzany Homolovej
* Zuzana Homolová na webe Slnko records

Autoritné údaje: * abART: 5568
* ISNI: 0000000058723202
* NK ČR: xx0035330
* SNK: 149711
* VIAF: 85519636